Document ID: 32014D0504

KOMISIJOS ĮGYVENDINIMO SPRENDIMAS
2014 m. liepos 25 d.
kuriuo įgyvendinamas Europos Parlamento ir Tarybos sprendimas Nr. 1082/2013/ES dėl šablono, kuris turi būti naudojamas teikiant informaciją apie parengties ir atsako veiksmų planavimą, susijusį su didelėmis tarpvalstybinio pobūdžio grėsmėmis sveikatai
(pranešta dokumentu C(2014) 5180)
(Tekstas svarbus EEE)
(2014/504/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2013 m. spalio 22 d. Europos Parlamento ir Tarybos sprendimą Nr. 1082/2013/ES dėl didelių tarpvalstybinio pobūdžio grėsmių sveikatai, kuriuo panaikinamas Sprendimas Nr. 2119/98/EB (1), ypač į jo 4 straipsnio 6 dalį,
kadangi:
(1)
Sprendimu Nr. 1082/2013/ES nustatyti mechanizmai ir struktūros, skirti atsakui į dideles tarpvalstybinio pobūdžio grėsmes sveikatai, įskaitant su tokiu atsaku susijusį parengties ir atsako veiksmų planavimą, koordinuoti;
(2)
pagal Sprendimo Nr. 1082/2013/ES 4 straipsnio 1 dalį valstybės narės ir Komisija parengties ir atsako veiksmų planavimo klausimais tarpusavyje konsultuojasi Sveikatos saugumo komitete (SKK), siekdamos keistis geriausia praktika ir patirtimi, skatinti nacionalinio parengties planavimo sąveikumą, spręsti klausimus, susijusius su parengties ir atsako veiksmų planavimo Sąjungos lygiu tarpsektoriniais aspektais ir remti pagrindinių priežiūros ir reagavimo pajėgumų reikalavimų įgyvendinimą, kaip nurodyta Tarptautinėse sveikatos priežiūros taisyklėse (2005 m.) (toliau -TSPT);
(3)
Sprendimo Nr. 1082/2013/ES 4 straipsnio 2 dalyje nustatytas reikalavimas pateikti informaciją apie parengties ir atsako veiksmų planavimą nacionaliniu lygiu ir nurodoma, kad valstybės narės šią informaciją turi pateikti ne vėliau kaip 2014 m. lapkričio 7 d., o po to kas trejus metus;
(4)
pagal Sprendimo Nr. 1082/2013/ES 4 straipsnio 3 dalį valstybės narės informuoja Komisiją apie pagrindinius savo parengties ir atsako veiksmų planavimo nacionaliniu lygiu pakeitimų aspektus;
(5)
pagal Sprendimo Nr. 1082/2013/ES 4 straipsnio 5 dalį Komisija išnagrinėja valstybių narių vadovaujantis 4 straipsnio 2 ir 3 dalių nuostatomis pateiktą informaciją ir parengia apibendrinamąją arba teminę pažangos ataskaitą. 4 straipsnio 1 dalyje numatytu tikslu Komisija laiku ir atitinkamais atvejais, remdamasi ta ataskaita, pradeda diskusiją su SSK;
(6)
pagal Sprendimo Nr. 1082/2013/ES 4 straipsnio 6 dalį Komisija įgyvendinimo aktais patvirtina šablonus, kuriuos valstybės narės turi naudoti teikdamos 4 straipsnio 2 ir 3 dalyse nurodytą informaciją, kad būtų užtikrintas jos atitikimas 4 straipsnio 1 dalyje nurodytiems tikslams ir jos palyginamumas;
(7)
siekiant išvengti informacijos teikimo dubliavimo, informacija, susijusi su pagrindinių parengties ir atsako veiksmų planavimo pajėgumų įgyvendinimu, kurią valstybės narės jau yra pateikusios Pasaulio sveikatos organizacijai (PPO), turėtų būti naudojama Sprendimo Nr. 1082/2013/ES 4 straipsnio 2 dalies a punkte nurodytiems tikslams;
(8)
šiame sprendime numatytos priemonės atitinka Didelių tarpvalstybinio pobūdžio grėsmių sveikatai komiteto nuomonę,
PRIĖMĖ ŠĮ SPRENDIMĄ:
1 straipsnis
Šio sprendimo priede nustatomas šablonas, kurį turi naudoti valstybės narės pagal Sprendimo Nr. 1082/2013/ES 4 straipsnio 2 ir 3 dalis teikdamos informaciją apie parengties ir atsako veiksmų planavimą, susijusį su didelėmis tarpvalstybinio pobūdžio grėsmėmis sveikatai.
2 straipsnis
Šis sprendimas skirtas valstybėms narėms.
Priimta Briuselyje 2014 m. liepos 25 d.

Labels: 12
5
0